b"\n_START_ARTICLE_\nAdolf Mussafia\n_START_SECTION_\nBiografia\n_START_PARAGRAPH_\nD'origen jueu, va voler inicialment estudiar medicina; per\xc3\xb2 obtingu\xc3\xa9 el c\xc3\xa0rrec de professor d'itali\xc3\xa0 a la Universitat de Viena el 1855 i comen\xc3\xa7\xc3\xa0 a estudiar filologia seriosament, arribant a ensenyar filologia rom\xc3\xa0nica des del 1860 en aquesta universitat i fins a la seva jubilaci\xc3\xb3. Membre de l'Acad\xc3\xa8mia Vienesa de Ci\xc3\xa8ncies el 1866, s'interess\xc3\xa0 en especial pels antics dialectes italians; fruit d'aquest inter\xc3\xa8s s\xc3\xb3n els seus Monumenti Antichi di Dialetti Italiani (1864). Escriv\xc3\xad una gram\xc3\xa0tica molt popular de l'itali\xc3\xa0 (el 1895 ja havia estat impresa 24 vegades). Convertit al cristianisme, fou nomenat membre del parlament austr\xc3\xadac. All\xc3\xa0 defens\xc3\xa0 sempre els drets de les minories italianes d'\xc3\x80ustria._NEWLINE_Escriv\xc3\xad m\xc3\xa9s de tres-cents treballs fonamentalment sobre roman\xc3\xadstica medieval, interessant-se en especial per la literatura italiana i en particular per Giovanni Boccaccio i Dante Alighieri; a Viena va con\xc3\xa8ixer Ferdinand Wolf, qui l'introdu\xc3\xad en la filologia hisp\xc3\xa0nica i public\xc3\xa0 una versi\xc3\xb3 m\xc3\xa8trica en catal\xc3\xa0 dels Set pecats capitals (1876)._NEWLINE_Descobr\xc3\xad l'anomenada llei de Tobler-Mussafia, que descriu l'exclusi\xc3\xb3 dels cl\xc3\xadtics verbals de la posici\xc3\xb3 inicial de frase."